曉赴秘書省有感
作者：張耒
朝代：宋

paragraphs: 桃李欲開時，長安春正好。
晴空倚閶闔，朝日散馳道。
雲收龍蛇榜，爛爛金碧曉。
清都不容塵，虎士守洒掃。
家無當關警，襟袂免顛倒。
何慚驅款段，吾事不須早。
儒生近卜祝，本自異時好。
聖朝尚文雅，詔使窺鴻寶。
平生一盃酒，江海送吾老。
靜喧非人事，不得守懷抱。
跳梁干造物，乃取鏌鋣誚。
委懷隨所遭，千葉纔一笑。